༈ རླུང་ཞགས་སྐོར་ལ། བུ་ཨཽ་ཌཱིའི་མཁས་པའི་འདྲི་བ་ལ། ཕ་བླུན་པོ་གུ་ཧྱས་མ་ཤེས་ནས། མགོ་ཕུར་ཕུར་བྱེད་བཞིན་བྱུང་རྒྱལ་ལན། ཅུང་ལྡོན་ལ་ཡིན་མིན་གཟིག་པར་ཞུ། །རང་ཉིད་མཁའ་འགྲོའི་སྐུར་གསལ་བའི། གཙུག་ཏོར་ནམ་མཁའི་འཁོར་ལོ་རུ་ཞེས་ཐིག་རླུང་སེམས་གསུམ་གྱེན་དུ་ལྡོག་རྩ་ཡི་མཆིང་མདུད་གྲོལ། ས་ལམ་མ་ལུས་པ་བགྲོད་ནས་འཁོར་ལོ་ཚོགས་ཆེན་གྱི་ས་ཐོབ་པར་བཤད་ལ་འདིར་གཙུག་ཏོར་ནམ་མཁའི་འཁོར་ལོ་རུ་ཐིམ་པ་ཡང་ཟེར་འཁོར་ལོ་དྲུག་པ་རུ་བཤད་པའང་ཡོད། །རིགས་བདག་པདྨ་ཐོད་ཕྲེང་རྩལ་ཧེ་རུ་ཀ་པའི་ཆས་ཅན། སྐུ་མདོག་དམར་པོ་ཕྱག་རྡོར་དྲིལ་བསྣོལ་ཐབས་ཅན། ཡུམ་མཚོ་རྒྱལ་དམར་སྐྱ་གྲི་ཐོད་འཛིན་པ་དང་སྦྱོར་བ། འཁོར་ལོ་ལྔ་ཞེས་པ་དབུ་མ་སྤྱི་བོ་བདེ་ཆེན་འཁོར་ལོ་རྩ་འདབ་སོ་གཉིས་དབུས་སུ་རྡོ་རྗེ་མཁའ་འགྲོ་དཀར་མོ་གཡས་རང་རྟགས་ཀྱི་ཡུ་བ་ཅན་གྱི་གྲི་གུག་དང་གཡོན་ཐོད་ཁྲག་འཛིན་པ། ཡབ་མི་བསྐྱོད་དཔའ་བོ་དཀར་པོ་གཡས་རང་རྟགས་ཀྱི་ཕྱག་མཚན་རྡོ་རྗེ་དང་། གཡོན་དྲིལ་བུ་འཛིན་ཞིང་མཉམ་པར་སྦྱོར་ཞིང་ཞབས་སྐྱིལ་ཀྲུང་པད་ཉིའི་གདན་ལ་བཞུགས་པ། དེ་བཞིན་མགྲིན་པ་ལོངས་སྤྱོད་འཁོར་ལོའི་རྩ་འདབ་བཅུ་དྲུག་གི་དབུས་སུ་པདྨ་མཁའ་འགྲོ་སྣང་མཐའ་དཔའ་བོ་ཡབ་ཡུམ་དམར་པོ། སྙིང་ཁ་ཆོས་ཀྱི་འཁོར་ལོ་རྩ་འདབ་བརྒྱད་ཀྱི་དབུས་སུ་སངས་རྒྱས་མཁའ་འགྲོ་རྣམ་སྣང་དཔའ་བོ་ཡབ་ཡུམ་མཐིང་ཁ། ལྟེ་བ་སྤྲུལ་པའི་འཁོར་ལོ་རྩ་འདབ་དྲུག་ཅུ་རྩ་བཞིའི་དབུས་སུ་རིན་ཆེན་མཁའ་འགྲོ་རིན་འབྱུང་དཔའ་བོ་ཡབ་ཡུམ་སེར་པོ། གསང་གནས་འཁོར་ལོ་རྩ་འདབ་ཆིག་བརྒྱ་ཉི་ཤུ་ཐམ་པའི་དབུས་སུ་ལས་ཀྱི་མཁའ་འགྲོ་དོན་འགྲུབ་དཔའ་བོ་ཡབ་ཡུམ་ལྗང་ཁུ་བཅས་ཡུམ་རྣམས་གཡས་རང་རྟགས་ཀྱི་ཡུ་བ་ཅན་གྱི་གྲི་གུག་དང་གཡོན་ཐོད་ཁྲག །ཡབ་རྣམས་གཡས་རང་རྟགས། གཡོན་དེ་ཡི་ཡུ་བ་བྱས་པའི་དྲིལ་བུ་ཅན། ཡུམ་ཡབ་འཁྲིལ་སྦྱོར་ཅན། ཐུགས་སྲོག་རིམ་བཞིན་རྡོ་རྗེ་མཁའ་འགྲོ་ལ་ཧ་དང་གཞན་ནི་བཾ་རི་ས་སོགས་གསལ་བའི། མཐའ་མར་རང་མདོག་རྩ་སྔགས་འདིས་བསྐོར་བར་བསམ། དེ་བཞིན་དུ་འཁོར་ལོ་སོ་སོའི་རྩ་འཁོར་གྲངས་དང་མཉམ་པའི་རང་འདྲ་དཔའ་བོ་དཔའ་མོ་རྣམས་བཞེངས་སྟབས་ཅན། རྩ་ཕྲན་བ་སྤུ་གྲངས་མཚུངས་རྩ་ཁམས་བ་སྤུའི་གྲོང་ཁྱེར་དུ། འབུམ་ཕྲག་ཡངས་པའི་མཁའ་འགྲོའི་ཚོགས་བཅས། ཏིལ་གྱི་གང་བུ་ལྟ་བུར་བཞུགས་པར་བསམ། སྤྱི་བོའི་བླ་མ་ཡབ་ཡུམ་ལ་གསོལ་བ་བཏབ་པའི་མོད། ཐུགས་ཀའི་ཨོཾ་ཡིག་སྔགས་ཕྲེང་དང་བཅས་པ་ལས། བདེ་སྟོང་ཡེ་ཤེས་ཀྱི་བདུད་རྩིའི་རྒྱུན་བབ། སྦྱོར་མཚམས་ནས་བྱུང་སྤྱི་བོའི་རྩ་འཁོར་གང་། གཙོ་བོ་རྡོ་རྗེ་མཁའ་འགྲོ་ཡབ་ཡུམ་དང་བདེ་ཆེན་འཁོར་ལོའི་རྩ་གནས་མཁའ་འགྲོ་ཚོགས་དང་བཅས་པར་མཉེས་མཆོད་འབུལ། སྡིག་སྒྲིབ་ཉམས་ཆག་ཐམས་ཅད་བཤགས། དགའ་བའི་ཡེ་ཤེས་ཁྱད་པར་ཅན་རྒྱུད་ལ་སྐྱེས། བྱིན་རླབས་དབང་དང་དངོས་གྲུབ་ཐམས་ཅད་ཐོབ་པར་བསམ། དེ་བཞིན་གནས་བཞི་རིམ་གྱི་སོན་ནས་འཁོར་ལོ་ལྔའི་མཁའ་འགྲོ་མ་རྣམས་ལ་མཆོད་པ་སོགས་གོང་ལྟར་འགྲེས་ཤེས་པར་བྱའོ། མཐར་ལུས་ཀྱི་ནང་ཐམས་ཅད་ལྟེམ་གྱིས་གང་རྩ་ཁམས་བ་སྤུའི་ཚུན་ཆད་དུ་བཞུགས་པའི་འབུམ་ཕྲག་ཡངས་པའི་མཁའ་འགྲོ་ཏིལ་གོང་ལྟར་བཞུགས་པ་རྣམས་ལ་མཉེས་པར་བྱས། རང་སྲོག་ཧ་ནི་བཾ་རི་ས་སོགས་སྔགས་ཕྲེང་ལ་ཕོག་པས་གཡོན་བསྐོར་དྲག་ཏུ་འཁོར། འོད་ཀྱིས་སྲིད་ཞི་ཁྱབ། དོན་གཉིས་བྱས། ཚུར་འདུས་པས་གཟི་བྱིན་ལྷག་པར་འབར་བཞིན་ཡར་འཕྲོས་པས་རིགས་བདག་ནས་བཟུང་གཙོ་འཁོར་ཐམས་ཅད་བདེ་སྟོང་གི་མཆོད་པས་དགྱེས་ཤིང་ཉམས་འུར་བས། ཀུན་གྱི་ཞལ་ནས་སྔགས་ཀྱི་སྒྲ་དང་གླུ་དབྱངས་སྒྲོགས་བཞིན། གར་སྟབས་སྣ་ཚོགས་བསྒྱུར་ཞིང་དགའ་བཞིའི་བྲོ་རྡུང་བས། རྩ་ཁམས་བ་སྤུ་ཚུན་ཆད་བདེ་བས་ཁྱབ། དུག་ལྔའི་རྟོག་པ་འགགས། དབང་བཞི་ཐོབ། དགའ་བཞི་ཡེ་ཤེས་ཁྱད་པར་ཅན་རྒྱུད་ལ་སྐྱེས། སྣང་གྲགས་རིག་གསུམ་ཡེ་ཤེས་མཁའ་འགྲོའི་དཀྱིལ་འཁོར་དུ་ཤེས་པས་ཉམས་ལེན་ལ་བརྩོན་པར་བྱའོ། །སྒྲུབ་པའི་བསྙེན་དམིགས་ཟུར་དུ་གསལ་ལ། ལས་སྦྱོར་གྱི་ཁྱད་པར་བདག་མདུན་དཀྱིལ་འཁོར་ཐུགས་ཀ་ནས་འོད་དམར་ལྕགས་ཀྱུའི་དབྱིབས་ཅན་གྲངས་མེད་པ་འཕྲོས། འཁོར་འདས་སྲིད་ཞིའི་དྭངས་བཅུད་སྐྱེ་འགྲོ་ལྷ་འདྲེ་མི་གསུམ་གྱི་རླུང་སེམས་སྣང་བ་ཐམས་ཅད་ཁབ་ལེན་རྡོའི་ལྕགས་ཕྱེ་བླངས་པ་བཞིན་དབང་དུ་བསྡུས་ཕྲིན་ལས་འབད་མེད་དུ་འབྱུང་བར་བསམས་ལ།
གཞན་ཡང་ལས་སྦྱོར་ཕྲིན་ལས་བཞི་དང་བྱེ་བྲག་གང་ལ་བྱ་བ་སྤྱི་ལྟར་ལ་སྔགས་གཞུང་ལྟར་བྱས་པས་ཆོག་གོ། །།